Charles J. Fourie se drama "'n ode aan vergifnis" | Maroela Media
Charles J. Fourie. Foto: Verskaf
Fourie was die wenner van die RSG Sanlam Radiodrama-skryfkompetisie vir 2015 en Vergifnis word op 28 April om 20:30 op RSG uitgesaai.
'n Jong man wat haar in haar huis beroof het, stem in om haar in die rolstoel na Kaapstad te stoot waar sy die toenemende misdaad en gebrek aan werksgeleenthede vir jong mense onder die regering se aandag wil bring. Tydens hul reis sluit al meer mense by hulle aan en dit word gaandeweg 'n kleurryke optog vir verandering.
Dié storie wentel om 'n stryd wat die meeste mense daagliks moet stry. "Vergifnis is 'n ode aan vergifnis in 'n land waar ons daagliks sukkel met die toepassing daarvan," het Fourie vertel.
Hierdie drama beloof om luisteraars geboei te hou. "Dit is 'n boeiende, filmagtige verhaal, terselfdertyd snaaks én roerend, maar ook betowerend en kostelik," het die beoordelaarspaneel van die RSG Sanlam Radiodrama-skryfkompetisie laat hoor.
Soos die Hollywood-rolprent Forrest Gump het die twee hoofkarakters 'n skare wat hulle volg, 'n element wat aan hierdie drama sy epiese bekoring verleen.
Victor Hugo se klassieke Les Misérables het as katalisator gedien vir Fourie se wendrama. Die regisseur Johan Rademan gebruik ook temamusiek uit Les Mis gekontrasteer met 'n stukkie Afrikaanse flair waaraan die Hoërskool Durbanville se skoolkoor meegedoen het in die opmars parlement toe.
Fourie is ook bekend vir die radiodrama Offer, wat met die Akademie vir Wetenskap en Kuns se erepenning vir radiohoorspele in Afrikaans bekroon is.
Die rolverdeling sluit in Amor Tredoux, Jarrid Geduld, Charl van Heyningen, Roelien Daneel, Zenobia Kloppers, Wessel Pretorius en Leandé Valentyn met Rademan in die regisseurstoel.